Diari Oficial de la Generalitat Valenciana


Sumari del DOGV 3143, del 16-12-1997 (1997/12560)

ORDRE de 24 de novembre de 1997, de la Conselleria d'Agricultura, Pesca i Alimentació, per la qual s'estableixen criteris d'ordenament de produccions que cal tenir en compte en la concessió d'ajudes per a millores estructurals i modernització de les explotacions agràries.
--------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/11/24/(1)/dof/vci/html**

### Dades del document

Número de DOGV
:   3143

Data del DOGV
:   16-12-1997

Secció del DOGV
:   DISPOSICIONS GENERALS

Número del document
:   1997/12539


Data del document
:   24-11-1997

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

4056 ORDRE de 24 de novembre de 1997, de la Conselleria d'Agricultura, Ai Alimentació, per la qual s'estableixen criteris d'ordenament de produccions que cal tenir en compte en la concessió d'ajudes per a millores estructurals i modernització de les explotacions agràries. [97/C12022]
  
L'Ordre de 18 d'abril de 1996, de la Conselleria d'Agricultura i Medi Ambient, reglamenta determinats aspectes de les ajudes per a millores estructurals i modernització de les explotacions agràries en l'àmbit de la Comunitat Valenciana, amb base en el Reial Decret 204/1996, que desplega la Llei 19/1995, de 4 de juliol, de Modernització de les Explotacions Agràries.
  
Amb la present disposició, i d'acord amb l'article tercer de l'Ordre de 18 d'abril de 1996, es fixen criteris prioritaris que cal seguir sobre les ajudes per a millores estructurals i modernització d'explotacions en relació amb les produccions agrícoles, ramaderes, ecològiques i pel que fa a maquinària.
  
D'acord amb això,
  
ORDENE
  
Article únic
  
S'aproven els criteris sobre ordenament de produccions que cal tenir en compte per a la concessió de les ajudes en el marc de les millores estructurals i la modernització de les explotacions agràries, d'acord amb el que s'estableix en l'annex d'aquesta disposició.
  
DISPOSICIÓ DEROGATÒRIA
  
Es deroga l'Ordre de 24 de juliol de 1996, de la Conselleria d'Agricultura i Medi Ambient (DOGV núm. 2.835, de 26.09.96), sobre aquests criteris.
  
DISPOSICIÓ FINAL
  
Aquesta ordre entrarà en vigor l'1 de gener de 1998.
  
València, 24 de novembre de 1997
  
La consellera d'Agricultura, Pesca i Alimentació,
  
MARIA ÀNGELS RAMÓN-LLIN I MARTÍNEZ
  
ANNEX
  
Les ajudes a plans de millora o primera instal·lació d'agricultors joves, en allò afecta les produccions agrícoles, ramaderes i ecològiques i també maquinària, es concediran segons els criteris de tipus productiu següents:
  
1. Produccions agrícoles
  
1.1 Cítrics
  
Es donaran ajudes per a l'arrancada seguida de replantació, com també per a nova plantació, per a doblament i per a sobreempelt, i s'hi podran incloure obres destinades a la supressió de partions.
  
Serà condició necessària que el marc de plantació permeta la mecanització racional de les tasques i; en tot cas, la distància mínima entre files, segons espècies i varietats, serà la següent:
  
- Mandariners: 5 metres.
  
- Tarongers: 5,5 metres.
  
- Llimeres: 6 metres.
  
- Varietats de desenvolupament limitat: 4 metres.
  
S'hi admetrà una desviació de fins a un 10% en la distància entre línies per adaptar la plantació a les dimensions de la parcel·la.
  
El material vegetal procedirà de vivers autoritzats de cítrics. No es podrà auxiliar material amb portaempelt que no tolere la tristesa, ni tampoc el sobreempelt en plantacions amb aquest tipus de peu.
  
1.2 Fruiters
  
Es donaran ajudes per a nova plantació inclosa, si s'escau, l'arrancada de conreu anterior, i també obres destinades a la supressió de partions.
  
Caldrà incloure-hi una varietat pol·linitzadora, si escau, en proporció adequada.
  
S'hi exclouen les varietats de pomera golden i roges del tipus delicious.
  
El marc de plantació ha de permetre la mecanització de les tasques amb la densitat de plantació següent:
  
- En plantacions normals: entre 300 i 600 plantes/hectàrea.
  
- En plantacions intensives: entre 800 i 1.000 plantes/hectàrea.
  
El material vegetal ha de procedir de viver autoritzat que realitze un control sanitari de les plantes.
  
1.3 Oliverar
  
Les plantacions amb ajudes s'hauran d'establir amb una densitat de plantació compresa entre 180 i 250 plantes per hectàrea.
  
1.4 Vinya
  
Per a plantació nova, replantació o substitució de parcel·les, caldrà disposar de l'autorització de plantació corresponent.
  
Només podran auxiliar-se varietats classificades com a recomanades per a la Comunitat Valenciana, incloses, a més, en el cas de raïm de vinificació, les varietats cabernet sauvignon, merlot, pinot noir i chardonnay i, en el cas de raïm de taula, les autoritzades.
  
El marc de plantació haurà de permetre la mecanització de les tasques i la densitat de plantació serà, com a màxim, de 3.000 plantes per hectàrea.
  
El material vegetal procedirà de viver autoritzat i pertanyerà a la categoria establida en el Reglament Tècnic de Control i Certificació de Plantes de Viver de Vinya.
  
1.5 Flor i ornamental
  
El beneficiari haurà d'estar inscrit en els registres oficials corresponents de flor tallada i/o planta ornamental.
  
2. Produccions ramaderes
  
2.1 Condicions generals
  
Les explotacions que sol·liciten un pla de millora hauran de complir les condicions següents:
  
- Estar inscrita en la llista d'explotacions ramaderes de la Comunitat Valenciana.
  
- Disposar de llibre d'explotació ramadera actualitzat.
  
- Desenvolupar els programes sanitaris obligatoris.
  
Igualment, les primeres instal·lacions en activitats ramaderes hauran de complir les condicions abans esmentades en el moment de la certificació.
  
S'entendran com a millores de les condicions d'higiene d'una explotació ramadera les següents:
  
- Tancament perimetral d'instal·lacions ramaderes i espais sanitaris.
  
- L'adequació de sòls, parets, sostres, portes i finestres, substitució de fusta per metall per a facilitar-ne la neteja i desinfecció i evitar l'entrada de vectors.
  
- Adequació dels sistemes de calefacció, inclosa l'electrificació necessària.
  
- La substitució de conduccions d'aigua i abeuradors.
  
- La instal·lació de sistemes de ventilació de naus.
  
- L'adquisició d'equipaments de desinfecció, desinsectació i desratització i, a escala de grups, la construcció de centres de desinfecció de vehicles.
  
- El trasllat de granges fora dels nuclis urbans per exigències higienicosanitàries d'interés públic, amb l'acord previ de l'alcaldia.
  
S'entendrà com a millores de les condicions del benestar animal l'adaptació de les instal·lacions i els equipaments de les explotacions a tots o algun dels requisits establits en les normes següents, sempre que se'n comprove prèviament l'incompliment:
  
- En avicultura de posta, l'Ordre de 21 d'octubre de 1987, del Ministeri d'Agricultura, Pesca i Alimentació, per la qual s'estableixen normes mínimes de protecció de les gallines ponedores en bateria.
  
- En bestiar porcí, el Reial Decret 1.048/1994, de 20 de maig, referent a les normes mínimes per a la protecció de porcs.
  
- En bestiar boví, el Reial Decret 1.047/1994, de 20 de maig, referent a les normes mínimes per a la protecció de vedells.
  
S'entendran per mesures de protecció del medi ambient les següents:
  
- L'adequació de les instal·lacions per a l'eliminació higiènica d'excrecions i purins (desguassos, reixetes, slats, fosses de purins, cisternes) i per a la reducció d'olors en granges.
  
- L'adquisició i la instal·lació d'equipaments per al tractament de les dejeccions, sempre que se'n reduïsca el volum o la càrrega contaminant o se'n facilite la utilització posterior.
  
- La construcció de basses d'emmagatzematge de purins i fems.
  
- L'adquisició d'equipaments per a l'emmagatzematge i eliminació de cadàvers.
  
2.2 Bestiar boví, oví i cabrum
  
Les inversions en plans de millora i primeres instal·lacions s'ajustaran als criteris següents:
  
- En explotacions de vacum de llet, les ajudes a inversions s'ajustaran a la quantitat de referència disponible en l'explotació en el moment de presentar la sol·licitud, o de la certificació en el cas de primera instal·lació.
  
- En explotacions d'aptitud càrnica, en règim de pasturatge, quan s'hi incloga l'adquisició de reproductors, aquests hauran de pertànyer a races autòctones. Només en els casos on estiga previst l'encreuament industrial s'auxiliaran sementals d'altres races.
  
- Per al càlcul de densitats ramaderes previst en el sector de la producció de carn de boví, es tindran en compte les declaracions de superfícies farratgeres, presentades a l'empara de les ajudes FEOGA, i la mitjana d'animals existents en l'explotació l'últim dia dels quatre trimestres de l'any. S'exceptuen d'aquests requisits les explotacions iniciades com a primera instal·lació de joves, excepte quan presenten un pla de millora simultani.
  
- Els animals adquirits com a futurs reproductors disposaran d'una certificació individual i d'explotació que els acredite com a lliures de malalties de declaració obligatòria.
  
- Es considerarà inversió immoble l'import d'adquisició de drets de producció i de drets de primes en favor del titular de l'explotació.
  
- Conclòs el sacrifici de tots els animals diagnosticats com a positius en campanyes de sanejament, els plans de millora podran incloure la reposició. L'adquisició serà auxiliada per la diferència entre el preu de mercat i la indemnització percebuda, si n'hi ha, incrementada en el valor de l'animal sacrificat.
  
2.3 Bestiar porcí
  
S'entendrà per millora en la protecció del medi ambient la reducció del volum o de la concentració en matèria orgànica dels residus generats per l'activitat productiva destinats a la utilització com a purins.
  
2.4 Bestiar avícola
  
S'entendran com a inversions dedicades a la higiene del bestiar les descrites anteriorment com a condicions d'higiene d'explotació.
  
2.5 Estables i altres construccions
  
Les noves construccions o la modificació dels volums d'obres ja construïdes necessitaran l'autorització municipal corresponent.
  
Les inversions en plans de millora i primeres instal·lacions que incloguen inversions en estables o naus ramaderes hauran de possibilitar que, després de realitzada la transformació, les instal·lacions disposen d'aigua corrent, sistema d'evacuació de fem, revestiment de sostres, parets i sòls, i capacitat, il·luminació i ventilació adequada al nombre d'animals que s'explotarà. S'exceptuaran d'aquestes condicions els coberts construïts per a explotacions en règim extensiu.
  
3. Produccions ecològiques
  
3.1 Per optar a les ajudes suplementàries en inversions de plans de millora, l'explotació agrícola i/o ramadera que practique aquest sistema de producció haurà d'acreditar que està inscrita en el registre corresponent del Comité Territorial d'Agricultura Ecològica.
  
3.2 Igualment, caldrà presentar un pla d'explotació detallat on figuraran les tècniques que s'utilitzaran, les mesures de protecció dels cultius o bestiars, tipus de fertilitzants i/o aliments i, fonamentalment, llista de productes fitosanitaris que demostren la no utilització de matèries primes de síntesi, com també totes aquelles dades que justifiquen la pràctica d'agricultura o ramaderia ecològica oficialment reconeguda, tant per la normativa nacional com per la comunitària.
  
4. Maquinària
  
Els plans de millora i les primeres instal·lacions de joves que incloguen entre les inversions que realitzaran les destinades a l'adquisició de maquinària requeriran, per a l'aprovació, que aquesta siga nova (de primera compravenda) i posseïsca les característiques tècniques que, per al funcionament i ús, especifiquen les corresponents normes establides per les entitats reconegudes oficialment a Espanya per exercir les funcions de normalització.
  
S'acreditarà que aquesta condició es compleix quan el model a què pertany la màquina i equipaments haja estat homologat oficialment o certificat per les entitats oficialment reconegudes per exercir funcions de certificació.


Còpia Permalink ELI